三菱MK系列早喺1974年面世，佢係用無大樑式設計嘅後置引擎中型巴士。最初期嘅MK103、MK115係同上一代嘅三菱B622、B623中型巴士一齊出，到咗1979年，三菱將MK系列分開做城市巴士同埋觀光/私家巴士兩種（車身設計有唔同），並推出MK102、MK116，而MK115亦只係得番觀光/私家巴士版本，同年MK系列正式取代B622、B623嘅地位。MK系列喺1983年出現氣墊懸掛版本MK515（只限觀光/私家巴士）同埋MK516。另外喺1985年，三菱推出7米長、橫置引擎嘅MK126F。